Stop den meningsløse udflytning fra de såkaldte ghettoer | Debat | hsfo.dk
Stop den meningsløse udflytning fra de såkaldte ghettoer
AF: WARNEY HOLT ANDERSEN, KINGOSVEJ 6, VEJLE
Publiceret 23. juni 2019 kl. 07:15
Warney Holt Andersen, Kingosvej 6, Vejle
Læserbrev: "Det knager i samfundets fuger og bånd, lad falde, hvad ikke kan stå!"
Sådan indledes sidste vers af "Socialisternes March" fra 1871, en tankegang, som bl.a. kan spores i 1960'ernes og 1970'ernes omfattende socialpolitiske oprydning af danske fattighuse, husvildebarakker, usunde byhuse og mørke lejligheder med lokum i gårdene.
Lige siden er der heldigvis blevet bygget bedre og sundere huse i form af sociale og almennyttige boliger, men nu er der planlagt nedbrydning af selvsamme boliger, hvor store nedbrydningsmaskiner, der effektivt får hele bygninger til at synke i grus, sættes ind mod særligt "belastede" områder - ikke fordi der er for mange boliger, eller fordi de ikke kan stå i mange år endnu, men alene fordi der skal ryddes op i den befolkning, der bor netop der, en broget gruppe af mennesker, der betragtes som skæve, negative og uønskede eksistenser.
Det officielle Danmark ønsker frem for alt at sikre en spredning af den befolkningsgruppe, som bor i socialt boligbyggeri.
Hvad vil magthaverne så gøre ved disse mennesker i dagens Danmark?
Skal der bygges barakker og teltlejre, eller skal vi tillade områder for selvbyggede blikskure efter amerikansk og afrikansk mønster?
Hvor skal disse mennesker flyttes hen, bør spørgsmålet lyde.
Uligheden vokser i Danmark, men den negative spiral kunne vendes ved at hæve mindstelønnen samt at sikre, at overførselsindkomster løbende reguleres, så de i nutidskroner svarer til samme niveau, som det var i 1973, da daværende socialminister Eva Gredal lagde grundstenene til "Loven om Bistand", en lov, der i sin oprindelige udformning anlagde et helhedssyn på den enkelte borger, hvor der ikke var et loft over ydelserne, hvilket dog ikke underminerede interessen for at få et arbejde.
Et tilsvarende niveau ville betyde, at flere ville kunne betale for de lidt dyrere lejligheder eller et lille parcelhus, færre vil gå fra hus og hjem på grund af arbejdsløshed, arbejdsskade og sygdom og dermed opbrud i familierne til skade for børnene.
Det danske arbejdsmarked bør også tage et opgør med den løn-dumpning, som desværre ses praktiseret i dag, særligt inden for visse brancher - en udvikling, som vores velfærdsstat slet ikke kan være bekendt.
Der er vist nogle ting, der burde falde, som ikke bør stå.
Hvad vil magthaverne så gøre ved disse mennesker i dagens Danmark? Skal der bygges barakker og teltlejre, eller skal vi tillade områder for selvbyggede blikskure efter amerikansk og afrikansk mønster?